1.1

ETSK katsoo, että Euroopan komission tiedonantoa COM(2020) 550 final tulisi käyttää strategisena politiikan välineenä EU:n kestäväpohjaisen matkailu- ja liikennemallin uudelleentarkastelua varten. ETSK peräänkuuluttaa kattavaa toimenpidepakettia suuntaviivoineen ja suosituksineen, joilla tähdätään seuraaviin tavoitteisiin: 1) Palautetaan turvallisella tavalla rajoittamaton vapaa liikkuvuus, avataan sisärajat koordinoidusti uudelleen ja poistetaan sisärajatarkastukset. 2) Palautetaan turvallisella tavalla liikenne ja yhteydet sen jälkeen, kun kaikki EU:n jäsenvaltiot ovat hyväksyneet yhteisen poliittisen puitesopimuksen. — Jatketaan turvallisella tavalla palvelujen tarjoamista ruokamatkailu- sekä majoitus- ja ravitsemisalalla. — Pyritään EU:n jäsenvaltioiden välisen sopimuksen avulla saavuttamaan tasapaino rajoja ja liikennettä koskevien päätösten ja toimintapolitiikkojen turvallisesta ja yhteisestä hallinnoinnista. Niin kauan kuin covid-19:ään liittyviä tarkastuksia tehdään, henkilökuntaa on riittävästi ihmisten välittömän ja nopean liikkumisen hallinnoimiseksi. — Varmistetaan rahoitus esimerkiksi hotellien, ravintoloiden, ateriapalvelujen, museoiden ja vesimatkailualan työntekijöiden koulutusta varten, jotta he voivat toteuttaa asianmukaisesti covid-19:n ehkäisemiseen tähtääviä toimenpiteitä. 3) Varmistetaan, että terveys ja turvallisuus asetetaan ensisijaiseksi tavoitteeksi kaikissa tilanteissa, on kyse sitten matkustamisesta tai muusta toiminnasta, sillä ainoastaan näin ihmiset voivat jälleen liikkua luottavaisin mielin. 4) Hyväksytään EU:n tasolla uusi matkustajalomake, koska tällainen järjestelmä voisi tuoda unionitasolla lisäarvoa useilla osa-alueilla: — EU-tason seuranta: Jos kaikki jäsenvaltiot suostuisivat jakamaan sekä uuden matkustajalomakkeen sisältämät tiedot että matkustajien laboratoriotulokset, voitaisiin saada mittakaavaetuja testausresurssien osalta (1). Jos kaikki jäsenvaltiot suostuisivat käyttämään tätä teknologiaa (kuten Belgia ja Saksa jo tekevät) ja samaa uutta vakiomuotoista matkustajalomaketta, kuntatasolla voitaisiin laatia luotettavia arvioita ja ennusteita, joista saataisiin tietoa sekä maakohtaisia että EU-tason toimintapolitiikkoja varten. Tällainen toiminta on havainnollinen esimerkki EU:n roolista: innovoinnin ja yhteistyön avulla voimme saavuttaa yhteiset päämäärät – hyvän kansanterveyden tilan ja taloudellisen toiminnan jatkumisen kriisiaikoina. — covid-19-terveyspassi: Yksi matkailukauden suurimmista haasteista on kokemusten mukaan ollut PCR-testien pätevyyden vahvistaminen. Jos kaikki jäsenvaltiot päättäisivät ottaa käyttöön saman matkustajalomakealustan, kaikki hyväksytyt laboratoriot voisivat tiedottaa tuloksista alustan välityksellä. Näin kaikille matkustajille voitaisiin luoda luotettava covid-19-terveyspassi, jonka avulla voitaisiin varmistaa, että matkustamiseen liittyvä riski jäisi mahdollisimman pieneksi. 5) Laaditaan EU:n yhteinen strategiasuunnitelma, jolla autetaan jäsenvaltioita toteuttamaan matkailualalla toimiville pk-yrityksille, ravintoloille, hotelleille, matkatoimistoille, matkaoppaille jne. tarkoitettuja taloudellisia ja tukea antavia toimenpiteitä. — Puututaan maksuvaikeuksiin erityisesti mikroyrityksille suunnatun suoran rahoituksen avulla ja palautetaan yritysten luottamus sekä otetaan käyttöön matkasetelit. — Huolehditaan EKP:n ja EU:n valvonnassa ja EU:n ja jäsenvaltioiden takausten turvin siitä, että kaikilla jäsenvaltioilla on mahdollisuus saada lainaa välittömästi ja lainat hyväksytään viipymättä. — Otetaan välittömästi käyttöön eurooppalainen mekanismi pk-yrityksille ja työntekijöille suunnattujen tukitoimenpiteiden täytäntöönpanon seuraamiseksi erityisesti maksuvalmiuden, lainanannon ja tukitoimenpiteiden avoimuuden osalta. 6) Vahvistetaan ja laajennetaan SURE-ohjelmaa, josta voidaan rahoittaa työntekijöiden työttömyyskorvauksia ja palkkakompensaatioita pk-yrityksissä. Pk-yritykset olisi vapautettava maksamasta osaa palkoistaan, ja ne olisi velvoitettava saattamaan työntekijät SURE-ohjelmasta tuettujen kansallisten järjestelmien piiriin. 7) SURE-ohjelman käytöstä vastaavien EU:n toimielinten ja kansallisten tahojen olisi kuultava pk-yrityksiä edustavia organisaatioita asianmukaisesti. 8) SURE-ohjelmasta olisi rahoitettava pandemian vuoksi työpaikkansa menettäneiden matkailu- ja liikennealan työtekijöiden, esimerkiksi ateriapalveluiden, hotellien, lentoyhtiöiden, risteilyalusten, turistibussien, lentoasemien, satamaterminaalien ja vesimatkailualan työntekijöiden sekä matkaoppaiden, palkat ja sosiaaliturvamaksut kokonaan ainakin 30. kesäkuuta 2021 saakka. 9) Otetaan käyttöön verohelpotuksia, mahdollisuus verojen maksun lykkäämiseen sekä väliaikainen matkailu- ja liikennealan finanssipoliittinen elvytyspaketti kaikkia matkailualan pk-yrityksiä varten vuosiksi 2020–2024. ETSK katsoo, että yhdenmukaisessa EU:n alv-järjestelmässä olisi sovellettava alennettua arvonlisäveroa hotelleihin, ravintoloihin, matkapalveluihin, vesimatkailuun (tilausalukset, venesatamat), bussi- ja matkaopaspalveluihin jne. Tällaisten toimenpiteiden ehdoksi olisi kuitenkin asetettava työntekijöiden oikeuksien turvaaminen ja takeiden antaminen siitä, ettei työntekijöitä irtisanota. Lisäksi mahdollista taloudellista tukea, kuten valtiontukea, lainoja tai verohelpotuksia, tulisi myöntää ainoastaan yrityksille, jotka — turvaavat työllisyyden tai luovat säällisiä työpaikkoja ja kunnioittavat työntekijöiden oikeuksia — eivät ole rekisteröityneet veroparatiiseihin ja ovat aina maksaneet oman osuutensa veroista ja sosiaaliturvamaksuista. 10) Säännellään yhteistyötaloutta matkailualalla ja erityisesti matkaopasalalla. Kehotetaan jäsenvaltioiden hallituksia sääntelemään yhteistyötaloutta matkaopasalalla ja toteuttamaan lainsäädännöllisiä ja hallinnollisia toimenpiteitä, joilla pyritään varmistamaan tasapuoliset toimintaedellytykset. 11) Kaikkia muun muassa hotelleille, ravintoloille, matkaoppaille, bussiyhtiöille, matkatoimistoille, vesimatkailualalle ja itsenäisille ammatinharjoittajille tarkoitettuja maksuvalmiusohjelmia ja rahoitus- ja veropoliittisia tukiohjelmia olisi WTTC:n (World Travel and Tourism Council) mukaan jatkettava vähintään kymmenen kuukauden ajan sen jälkeen, kun elämä on palannut normaaliksi.